
<שינויים בתקציב לשנת 2016>
<היו"ר משה גפני:>
אני מתכבד לפתוח את ישיבת ועדת הכספים בנושא שינויים בתקציב לשנת 2016. מה יש לנו על סדר היום? 

המשרד להגנת הסביבה, פנייה מספר 94-95.

<עידו סופר:>
צהרים טובים. אני רפרנט תעשייה ומסחר באגף התקציבים. הפנייה נועדה להעביר סכום של 5,075 אלפי שקלים חדשים ממשרד הכלכלה והתעשייה למשרד להגנת הסביבה בגין פינוי הר הפסולת בעכו. 

<היו"ר משה גפני:>
צריך לגייס מישהו מן הקואליציה. הולכת להיות פה פנייה בעניין חברון. 

<אחמד טיבי (הרשימה המשותפת):>
למה אתה מניח שזה לא יעבור? למה סתם להטריח אנשים?

<היו"ר משה גפני:>
אתם תימנעו בזה? זה הרי פוצל. 

<סתיו שפיר (המחנה הציוני):>
נשמע מה ההעברה. 

<היו"ר משה גפני:>
שיבואו חברים מן הקואליציה שישמעו גם. 

<עידו סופר:>
מטרת הפנייה היא להעביר תקציב בגין פינוי הר הפסולת בעכו. תקציבן המשרד להגנת הסביבה יפרט על הסוגיה. 

<היו"ר משה גפני:>
אם אפשר לשמוע פרטים על זה.

<שאול הויזלר:>
אני תקציבן המשרד להגנת הסביבה. יש החלטת ממשלה משנת 2001 והיה בג"ץ ב-2005. בשנת 2008 המשרד קיבל הרשאה להתחייב על סך 21 מיליון שקלים. כל ה-21 מיליון שקלים כבר שולמו. היה מכרז ארוך מאוד. 

<היו"ר משה גפני:>
רגע, סליחה, אמרנו שנודיע.

<טמיר כהן:>
הודענו. 

<היו"ר משה גפני:>
ביקשו דווקא מן האופוזיציה. 

<טמיר כהן:>
הודענו לכל חברי הוועדה. 

<שאול הויזלר:>
למעשה היה מכרז ארוך מאוד ומפורט. בסוף נבחר זוכה, שבעצם לקח על עצמו לפנות את הכול בסכום של 42 מיליון שקל. הממשלה בעצם משלמת 21 מיליון שקל ו-21 מיליון שקל מגיעים מקופת המפרק של המפעלים. נכון להיום העבודה כמעט הסתיימה. הכסף שולם כבר למפרק. בעצם אנחנו מבקשים את החלק האחרון, שזה השתתפות משרד הכלכלה, 4.8 מיליון שקלים, פשוט להשלים את הגירעון שנוצר במשרד בעקבות ההרשאה להתחייב שכבר שולמה. 

<סתיו שפיר (המחנה הציוני):>
למה רק עכשיו אתם יודעים שזה צריך להיות וזה לא נכנס לבסיס?

<שאול הויזלר:>
זה העברה בין גגות. העברה בין גגות לא נכנסת לבסיס. העברה בין גגות היא העברה ממשרד הכלכלה למשרד להגנת הסביבה. זה לא העלאה של בסיס. הייתי שמח מאוד אם היו מעלים את הבסיס של המשרד להגנת הסביבה ב-5 מיליון שקלים. 

<סתיו שפיר (המחנה הציוני):>
אני עדיין לא מצליחה להבין למה זה. זה שזה העברה בין גגות – בסדר, זה גם כתוב פה. למה זה כך מלכתחילה? משרד האוצר התחייב שהוא מכניס גם העברות חד-פעמיות לתוך תקציב המדינה. 

<עידו סופר:>
אסביר, חברת הכנסת שפיר. מדובר בפרויקט עם חוסר ודאות גדולה מאוד. ההחלטה היא משנת 2000 וזה תהליך שלא התנהל בצורה המיטבית. היה בג"ץ באמצע ובחירת זוכה. לכן בדברים כאלה התשלום נעשה בפועל. התשלום נעשה בפועל על-ידי המשרד להגנת הסביבה אבל החלק היחסי הועבר ממשרד הכלכלה אל המשרד להגנת הסביבה לפי דרישתם ובהתאם לביצוע. לכן זה דבר שלא יכולנו לצפות אותו. 

<סתיו שפיר (המחנה הציוני):>
בעצם גם משרד הכלכלה וגם המשרד להגנת הסביבה לא ידעו שזה יתוקצב השנה?

<עידו סופר:>
הם לא ידעו שזה יתוקצב. כלומר, הבקשה נעשתה לפי הביצוע בפועל ולכן זה לא דבר שניתן היה לחזות אותו בעת בניית התקציב. 

<סתיו שפיר (המחנה הציוני):>
זה לא לחלוטין מדויק. קשה להאמין שלא ידעתם בתחילת השנה בזמן התקצוב שהולכת להיות העברה כזאת. אם כך זה מתבצע, פה מדובר בסכום כזה, אז זה יכול להתבצע גם בסכומים של עשרות מיליוני שקלים. ואז מה, באמצע השנה מחליטים פתאום להעביר?

<שאול הויזלר:>
ההרשאה ניתנה ב-2008. יצאה התחייבות על 21 מיליון שקלים כבר בשנת 2008. הפרויקט מתבצע מ-2008 ועד עכשיו ורק עכשיו הוא הסתיים. 

<עידו סופר:>
היה נוח גם עבורנו לבצע את זה בבסיס. 

<סתיו שפיר (המחנה הציוני):>
מעבר לזה, כאשר קובעים פרויקט ומקבלים החלטה צריך להציב לדבר הזה "דד-ליין" ולהבין מתי הפרויקט הולך להתקדם ולהסתיים, אחרת לא מגיעים למצבים כאלה. 

<שאול הויזלר:>
הבעיה הייתה שהמכרז היה מסובך מאוד. למכרז הראשוני לא ניגשו בכלל מציעים. 

<עידו סופר:>
תקצוב הסוגיה הזאת בבסיס היה נוח הרבה יותר גם עבורנו. אני מסכים אתך בסוגיה הזאת, אבל זה משהו שלא יכולנו לצפות אותו בעת בניית התקציב ולכן אנחנו מבצעים את ההעברה. 

<סתיו שפיר (המחנה הציוני):>
גפני, אתה רוצה להצביע?

<היו"ר משה גפני:>
כן. מי בעד אישור הפניות? ירים את ידו. מי נגד? מי נמנע?

הצבעה

בעד – 1

נגד – אין 

נמנעים – אין

פניות מספר 94-95 נתקבלו. 

<היו"ר משה גפני:>
הפניות אושרו. 

פניות מספר 162-163, חברון.

<יוסי עדס:>
אני רפרנט פנים באגף התקציבים. הפנייה נועדה לתקצוב 1.9 מיליון שקלים עבור העברה- - - 

<היו"ר משה גפני:>
יש לי שאלה מקדימה לגבי העניין הזה. הייתה הפחתה שנייה שאני ביקשתי לפצל אותה. נדמה לי שיעל מבורך אמרה שאי אפשר לפצל. אז איך זה פוצל אם אי אפשר לפצל?

<יוסי עדס:>
שם היה מדובר, אני מעריך- - -

<היו"ר משה גפני:>
כדאי שתבדוק את זה. אל תיתן הערכות. אני ביקשתי לפצל. יש מי שרוצים להצביע על חברון ולא רוצים להצביע על משהו אחר, יש מי שרוצים להצביע על משהו אחר ולא רוצים להצביע על חברון. ביקשתי לפצל. זה הדבר הכי פשוט. אלה הרי דברים שונים לחלוטין. פתאום התברר שאפשר? טוב, אדבר בעצמי עם יעל מבורך אז תמשיך הלאה. רק תדע שמה שאומרים באגף על אי אפשר וכן אפשר – הכול אפשר. רוצים או לא רוצים – זה דיון אחר. 

<יוסי עדס:>
אני לא הכתובת לשאלה הזאת. 

<היו"ר משה גפני:>
אני לא יכול להאריך יותר בזה. 

<יוסי עדס:>
הפנייה נועדה לתקצוב 1.9 מיליון שקלים לוועד המקומי בחברון בהתאם להחלטת הממשלה שעניינה יישום הסכמים קואליציוניים. הוועד המקומי בחברון לא מתוקצב כרשות מקומית במענק האיזון, לכן הוא מקבל תקציב בנפרד. זה הסבר שחוזר פה מידי שנה. 

<היו"ר משה גפני:>
את ההסבר הזה אני מכיר כבר, הוא הסבר שנשמע כבר כמה שנים. יש לי שאלה. אם זה המצב, שצריך את הכסף הזה בשביל לנהל את הישוב בחברון והוא לא נמצא במסגרת הכללית של תקצוב הרשויות המקומיות, למה זה הסכם קואליציוני? למה אתם או משרד הפנים לא באים ואומרים: בחברון אין רשות מקומית ולכן אנחנו מביאים את זה במסגרת אחרת? למה צריך פה הסכם קואליציוני? אגב, עם איזו מפלגה?

<יוסי עדס:>
אני לא יודע, זה רשום בהחלטת הממשלה אבל אני לא זוכר. 

<סתיו שפיר (המחנה הציוני):>
אתם אמורים לצרף את ההסכם הקואליציוני לפי הנחיית היועץ המשפטי לממשלה. 

<יוסי עדס:>
זה החלטת ממשלה שעניינה יישום הסכמים קואליציוניים. 

<סתיו שפיר (המחנה הציוני):>
כאשר יש הסכם פוליטי שמגיע בצורה של העברה תקציבית אתם צריכים לצרף את ההסכם הפוליטי.

<יוסי עדס:>
כאשר זה מתקבל כהחלטת ממשלה אז מצורפת החלטת הממשלה. 

<סתיו שפיר (המחנה הציוני):>
אבל החלטת הממשלה היא לא ההסכם הפוליטי.

<יוסי עדס:>
אני לא יודע מעבר לזה להגיד. ברגע שמתפרסם כהחלטת ממשלה הסכם קואליציוני אז זה מה שאני יודע לומר. 

<סתיו שפיר (המחנה הציוני):>
אני מציעה שהייעוץ המשפטי של הוועדה יבדוק את זה מול הנחיית היועץ המשפטי לממשלה. 

<שיר שפר:>
אבדוק את זה. 

<סתיו שפיר (המחנה הציוני):>
אגב, זה כתוב במפורש בסעיף 36 בהנחיה: "אם מדובר בהעברה תקציבית יציגו את ההסכם הפוליטי-תקציבי העומד בבסיס ההעברה". יש בבסיס 2 מיליון שקל ואתם מוסיפים עוד 2 מיליון שקל.

<יוסי עדס:>
במסגרת הסיכומים הקואליציוניים מוסיפים 1.9 מיליון שקל.

<סתיו שפיר (המחנה הציוני):>
כמו כן מדובר בהעברה שהיא תקציב צפוי בכל שנה. 

<היו"ר משה גפני:>
רגע, שאלתי שאלה ולא קיבלתי תשובה. 

<יוסי עדס:>
אמרתי שיש בבסיס כ-2 מיליון שקלים ובמסגרת הסיכומים הקואליציוניים זה מתוגבר בעוד 1.9 מיליון שקלים. 

<היו"ר משה גפני:>
אני מעורה בדברים האלה. אני לא כל-כך מבין את הדבר הזה. יש הנחיה של היועץ המשפטי לממשלה. אם צריך את הכסף הזה והוא על-פי הקריטריונים זה בסדר גמור. 

<יוסי עדס:>
אין קריטריונים לוועד המקומי בחברון כי הוא לא רשות מקומית, הוא לא נמדד כרשות מקומית ולכן הוא לא נכנס. 

<אחמד טיבי (הרשימה המשותפת):>
אז למה מעבירים לו כסף?

<יוסי עדס:>
אבל מכיוון שהוא לא מקבל שירותים מוניציפליים מבחוץ, הוא מנהל את השירותים המוניציפליים בעצמו- - - 

<היו"ר משה גפני:>
אני רוצה להסביר את עצמי. אני אתמוך בזה אבל אני רוצה להסביר את השאלה. מזה אני מסיק גם לגבי דברים אחרים. אין קריטריונים בגלל שאין שם רשות מקומית. נכון? זה הסיבה. אבל יש אנשים שחיים שם שצריכים לקבל שירותים מוניציפליים. יש מקומות אחרים דומים לחברון שבהם מקבלים שירותים מוניציפליים וזה מוסדר במשרד הפנים.  נכון? 

<יוסי עדס:>
אני לא מכיר מקומות אחרים שדומים להם, שהם במעמד דומה לוועד המקומי בחברון.

<היו"ר משה גפני:>
לא מעמד דומה אלא כאשר ניתנים מענקי איזון או מענקים לרשות המקומית, כאשר יש שם רשות מקומית והאוכלוסייה היא בסדר גודל דומה. אני רוצה להבין למה זה שונה. 

<יוסי עדס:>
זה שונה גם בגלל מקורות הכנסה, בשאלה האם יש לוועד המקומי מקורות הכנסה או השתתפויות של התושבים. הם לא משלמים שם ארנונה לוועד המקומי. זה לא דומה לרשות מקומית שאנחנו יודעים למדוד אותה על-פי הפרמטרים המקובלים. 

<סתיו שפיר (המחנה הציוני):>
משלמים שם ארנונה או לא משלמים ארנונה? 

<יוסי עדס:>
לוועד הם לא משלמים.  אני לא יודע אם הם משלמים לעיריית חברון או לא משלמים. 

<סתיו שפיר (המחנה הציוני):>
שווה לבדוק. בלי קשר, מדובר בהעברה של תקציב שהוא צפוי ומתוכנן, כלומר אתם יודעים מראש שאתם הולכים להעביר את הכסף הזה מידי שנה. זה עומד בניגוד לחוק-יסוד: משק המדינה, כידוע לך בוודאי. איך אתם מצליחים להצדיק את זה?

<יוסי עדס:>
היה חוסר ודאות לגבי הסיכום הזה. הייתה טענה שזה כלול בתוך ה-2 מיליון שקל. בסופו של דבר הוחלט שלא ולכן זה מתוקצב כרגע בנוסף.

<סתיו שפיר (המחנה הציוני):>
מה זה אומר? 

<יוסי עדס:>
היה חוסר ודאות האם ה-1.9 מיליון שקל הוא בנוסף ל-2 מיליון שקל שקיימים או לא. בסוף הגיעו להבנה שזה מעבר ולכן זה מתוקצב. 

<סתיו שפיר (המחנה הציוני):>
אמרת בפתיחת דבריך שהם לא מקבלים כסף כרשות מקומית ולכן זה מתוקצב כהעברה תקציבית. עם זאת, אם מסתכלים בפירוט ההיסטורי של ההעברה הזאת אפשר לראות שזה מתוקצב באופן קבוע מידי שנה בהעברה תקציבית. 

<יוסי עדס:>
אם לא הייתה החלטת הממשלה או לא היה סיכום אחר זה לא היה מתוקצב. זה מתוקצב רק בגלל החלטת הממשלה. 

<סתיו שפיר (המחנה הציוני):>
אתם במשרד האוצר יודעים בכל שנה שזה הולך להיות מתוקצב. הסברת בדיוק למה, כי אין רשות מקומית. 

<יוסי עדס:>
כ-2 מיליון שקל יש בבסיס. כל עוד התוספת לא מסוכמת ולא בטוחה מבחינתנו אנחנו לא מתקצבים.

<היו"ר משה גפני:>
זה דווקא תשובה שאני מבין. אני לא מבין למה לא מסדירים את העניין כך או אחרת.

<סתיו שפיר (המחנה הציוני):>
האם הייתה שנה שבה לא תקצבו?

<יוסי עדס:>
אני לא יודע. יכול להיות שהיו שנים שהעבירו סכומים אחרים. 

<היו"ר משה גפני:>
הוא אומר דבר פשוט: אין להם הערכה כמה כסף צריך. הם שמים בבסיס 2 מיליון שקל. 

<סתיו שפיר (המחנה הציוני):>
זה אותו סכום. הם מעבירים בכל שנה אותו סכום. 

<יוסי עדס:>
דרך אגב, בהחלטת הממשלה בשנת 2015 לא היה אותו סכום כמו ב-2016. אני חושב שהיה שינוי בסכומים בין השנים, היו שנים שזה היה 2 מיליון שקל ושנים שזה היה 1.9 מיליון שקל. בכל מקרה, כל עוד אין החלטה ודאית על הסכום אנחנו לא מתקצבים. אני חושב שאין ויכוח על כך שנושא שהוא לא ודאי לא צריך להיות בבסיס. 

<סתיו שפיר (המחנה הציוני):>
לתשומת הלב הוועדה ובעיקר הייעוץ המשפטי, נאמרו פה שתי טענות סותרות. קודם כול נאמר לנו שהסיבה היא שאין שם רשות מקומית ולכן מתקצבים את זה בצורה של העברה. ואחר-כך בתגובה לשאלה שלי נאמר גם שיש החלטת ממשלה באמצע שעוברת כדי לתרץ את הדבר הזה. בסופו של דבר יש  פה העברה שהיא צפויה ומתוכננת, אתם יודעים עליה מידי שנה ואתם לא מכניסים אותה לתקציב, וזה בניגוד לחוק-יסוד. בכל מקרה, אפשר להצביע. 

<אחמד טיבי (הרשימה המשותפת):>
סתיו שפיר סיימה ואני מקבל את דבריה. 

<היו"ר משה גפני:>
נעבור לעודפים. 

<סתיו שפיר (המחנה הציוני):>
למה לא להצביע?

<היו"ר משה גפני:>
בגלל שאין רוב. 

<סתיו שפיר (המחנה הציוני):>
מה זה משנה? מצביעים. אנחנו לא החלטנו מה להצביע. אולי נפתיע. 

<היו"ר משה גפני:>
יש לי גם קצת בעיה עם העניין הזה ואני רואה שיבואו עוד חברים שישמעו את ההסברים של יוסי עדס. 

<אחמד טיבי (הרשימה המשותפת):>
אדוני, אולי תצביע ואחר-כך תעשה רביזיה. 

<היו"ר משה גפני:>
בסדר. 

<סתיו שפיר (המחנה הציוני):>
נכון. לא הגיוני לחכות לרוב, כאילו ההצבעה שלנו צפויה. בהצבעה הקודמת לא הצבענו נגדך. 

<אחמד טיבי (הרשימה המשותפת):>
אדוני היושב-ראש, זה נשמע לא טוב כי ראית שההצבעה צפויה ואז אתה לא נותן לנו סיכוי להשפיע כחברי כנסת. 

<סתיו שפיר (המחנה הציוני):>
לא הצבענו נגד למרות שזה היה מאוד מפוקפק ש-16 שנים לא מצליחים להעביר את הכסף. 

<היו"ר משה גפני:>
יש מי שביקשו ממני בשבוע שעבר שלא אצביע על דברים אחרים. אמרתי: זה לא בא בחשבון, אני מצביע על דברים אחרים ועל זה אצביע השבוע. זה שמזניחים והם לא מגיעים – אין לי טענות לאף אחד. תנו לי לשקול. בואו נעבור קודם על העודפים ואחשוב מה אעשה. 

<סתיו שפיר (המחנה הציוני):>
נחכה שהם יבואו? עכשיו התקיים הדיון.

<היו"ר משה גפני:>
אני מחכה למשיח.

<אחמד טיבי (הרשימה המשותפת):>
אם המשיח יגיע בדמותו של מיקי מכלוף זוהר...

<סתיו שפיר (המחנה הציוני):>
זה פשוט מייתר את הדיון. ועדת הכספים היא ועדה רצינית, היא מדברת ועורכת דיונים רציניים בנושאים השונים. אנחנו כבר קיימנו דיון. 

<היו"ר משה גפני:>
אחליט תוך כמה דקות מה נעשה עם זה. יכול להיות שבכלל אדחה את זה ונראה מה לעשות. 

<סתיו שפיר (המחנה הציוני):>
ואז הם יבואו והם רק יצביעו בלי לשמוע את הדיון, זה מה שיקרה. 

<היו"ר משה גפני:>
אם הם יבואו אבקש מיוסי עדס לחזור שוב על ההסברים.

בקשה מספר 37-004, עודפים. מי זה? משרד התיירות. 

<עמרי בן חורין:>
אני רפרנט תיירות באגף התקציבים. הפנייה נועדה להעביר עודפים בסך 36 מיליון שקלים משנת 2015 לשנת 2016. זו פניית המשך לפנייה שעברה בוועדה בחודש יולי, שם העבירו 80%. עכשיו אנחנו מעבירים 15% נוספים, ועוד 5% לרזרבה. הסכום העיקרי של 20 מיליון שקלים נועד לתקצוב פעולות שיווק בחוץ לארץ. הפעולות האלה נעשות בעיקר ברבעון השלישי של השנה כי "העונה החמה" של התיירות הנכנסת היא בחורף ולכן רוב הפעילויות, רוב הקמפיינים שנעשים במשרד התיירות מתחילים ברבעון השלישי וממשיכים לאורך זמן. זה חוצה שנה קלנדרית והתשלומים ממשיכים גם בשנה הבאה. 

<סתיו שפיר (המחנה הציוני):>
יש פה עודפים מ-2012. איזו שנה קלנדרית? 

<עמרי בן חורין:>
לא, העודפים הם משנת 2015. 

<סתיו שפיר (המחנה הציוני):>
בסדר. לא הצלחתי עד עכשיו להבין את החלוקה של ה-80% ו-20%. 

<היו"ר משה גפני:>
גם אני לא. מה זה בכלל משנה? הם מתנהגים בשיטות- - - 

<סתיו שפיר (המחנה הציוני):>
אין שום דרך להבין איך מתוכנן פה תקציב. אין שום תכנון.

<היו"ר משה גפני:>
אין לי שום הליך של הידברות איתם. רציתי לעשות שינויים בנוהל בגלל שאני חושב שצריך להקל. 

<סתיו שפיר (המחנה הציוני):>
זה המינימום הנדרש. 

<היו"ר משה גפני:>
זה לא המינימום הנדרש. לפעמים זה מעמסה גדולה. 

<סתיו שפיר (המחנה הציוני):>
כלום, שום דבר. 

<היו"ר משה גפני:>
אמרתי את זה אך אין שום הידברות, אין שום כלום. הם כל הזמן רק "מקטרים". הם שולחים אנשים ואומרים שאני מעכב את הכול. את לא יודעת מה הולך אצלי, לאילו רמות הגענו. לא מעבירים כסף לרשויות המקומיות הערביות – תשאלי את אחמד טיבי – כביכול בגללי.

<סתיו שפיר (המחנה הציוני):>
גם את זה הם לא מתקצבים בבסיס, כל התוכנית של המגזר הערבי לא מתוקצבת בבסיס, כל התוכנית של הצפון לא מתוקצבת בבסיס. 

<היו"ר משה גפני:>
אומרים שאני פוגע ברשויות המקומיות הערביות. את לא מבינה מה הם עושים לי. 

<אחמד טיבי (הרשימה המשותפת):>
אגב, התוכנית של 10 מיליארד שקל נדמה לי שלא מופיעה בתקציב המדינה. אבל אנחנו עובדים על זה, אני לא רוצה לגזול את זמן הוועדה. 

<סתיו שפיר (המחנה הציוני):>
הכנסת מצביעה מחר על התקציב בקריאה הראשונה אבל עוד עובדים עליו. אתמול הייתה ישיבה בוועדה בראשותי על התוכנית של הצפון ואז אמרה נציגת משרד האוצר: "אנחנו עובדים, עוד יכולים להיות שינויים בתוך הדבר הזה". אז מה שווה ההצעה שאנחנו מצביעים עליה? על מה מצביעה הכנסת מחר?

<היו"ר משה גפני:>
כל הכבוד לך, את בחורה צעירה ונראה לי שאת הולכת לשנות את העולם. 

<סתיו שפיר (המחנה הציוני):>
ביחד אתך, גפני. 

<היו"ר משה גפני:>
עכשיו פגעת בקודש הקודשים של משרד האוצר. הם אומרים: קודם נעביר בקריאה הראשונה ואחרי זה נדבר.

<סתיו שפיר (המחנה הציוני):>
אז בשביל מה מעבירים?

<היו"ר משה גפני:>
בגלל שהחוק אומר שאם לא יעבירו הולכים לבחירות. 

<סתיו שפיר (המחנה הציוני):>
הכנסת תצביע על משהו שהוא לא התקציב.

<היו"ר משה גפני:>
הם אומרים שזה התקציב. אתם רוצים לשנות?

<סתיו שפיר (המחנה הציוני):>
הם אומרים בעצמם שהם משנים.

<היו"ר משה גפני:>
בא אחמד טיבי, בצדק, ואומר: תוכנית החומש לא מופיעה בתקציב המדינה. הם אומרים: "אנחנו נדבר. נעביר קודם בקריאה הראשונה. יש פה תהליך, הכול מסובך. נעביר בקריאה הראשונה ואז נקיים דיון כמו על דברים אחרים, נקיים דיון על תוכנית החומש". עכשיו את באה וכופרת בעיקר. את אומרת: "איך מעבירים בקריאה הראשונה? רוצים להכניס את תוכנית החומש – היה צריך להכניס אותה עכשיו". זה פגיעה בקודש הקודשים. הם צריכים להחזיק את חברי הכנסת קצר כך שיהיה להם מה להפסיד. 

<סתיו שפיר (המחנה הציוני):>
ברור, ומה הם עושים כשהם מגיעים פה לוועדה? לוקחים את ההבטחות שהם הבטיחו לאחמד טיבי ולאחרים, דוחפים את זה אל תוך העברה תקציבית ביחד עם הסכמים קואליציוניים אחרים עם הבית היהודי ומכניסים את כולם ביחד. 

<אחמד טיבי (הרשימה המשותפת):>
כשזה לא בבסיס התקציב. זה הבעיה. 

<סתיו שפיר (המחנה הציוני):>
שום דבר מזה לא בבסיס.

<אחמד טיבי (הרשימה המשותפת):>
אחת הטענות העיקריות שלנו נגד תוכנית החומש, שהיא לא בבסיס התקציב. אמר לי שר חשוב בממשלה, לא אגיד מאיזו סיעה: "אחמד, זה רק החלטת ממשלה, זה לא בבסיס התקציב, תבין. הבנת? זה רק החלטת ממשלה." אפשר לעשות א', אפשר לעשות ב', אפשר להבטיח ולא לקיים. 

<היו"ר משה גפני:>
נכון. אם זה לא בבסיס התקציב המצב הרבה יותר גרוע. 

<אחמד טיבי (הרשימה המשותפת):>
נכון, והמצב גרוע. 

<היו"ר משה גפני:>
אני לא אומר. יכול להיות שיקיימו את זה, יכול להיות שההבטחות יקוימו. 

<אחמד טיבי (הרשימה המשותפת):>
אנחנו תלויים ב- - -

<סתיו שפיר (המחנה הציוני):>
וכמה עמותות רווחה יש שהבטיחו להן תקציבים ולא מכניסים את זה לבסיס ואז הן באות לכאן להתחנן, אחרי שהן כבר הוציאו כסף ואין להן מאין לקחת, אחרי שהמדינה הבטיחה? 

<היו"ר משה גפני:>
אצלי יש בעיה יותר חמורה. ביהדות התורה, אצלנו זה סעיפי תקציב, אנחנו לא נותנים לעמותה מסוימת או לגוף מסוים, אצלנו זה בבסיס התקציב. אם לא שמים את זה בבסיס התקציב אני הולך לחטוף התקפות כל השנה. תעבור פה פתאום העברה תקציבית, ובצדק יבוא נציג עמותת חדו"ש ויגיד: "גפני קיבל כסף, הוא יושב-ראש ועדת הכספים, קיבל הרבה כסף בשביל צורכי דת". אני לא רוצה בכך. אני אומר להם: "אני מבקש שהכול יהיה בבסיס, מה שסוכם יהיה פה על השולחן, תסבירו את זה". בסדר, אבל הם צריכים להחזיק אותי קצר, אז איך מחזיקים אותי קצר? 

חבר הכנסת יואב קיש, הגעת אבל זה לא מספיק. 

<יואב קיש (הליכוד):>
תיכף יבואו. אנחנו מחזקים את העניין. 

<היו"ר משה גפני:>
מה מחזקים? 

<יואב קיש (הליכוד):>
איפה מרכז הקואליציה בוועדת הכספים? למה הוא לא דואג לעניין הזה? אתה יכול להסביר לי?

<סתיו שפיר (המחנה הציוני):>
השעה קרוב ל-4 וזה היה אמור להיות בשעה 1. 

<היו"ר משה גפני:>
אבל רציתי לסיים את הצעת החוק בעניין האנרגיה הסולרית. 

<יואב קיש (הליכוד):>
אני יכול לקבל תקציר?

<היו"ר משה גפני:>
קודם כול נצביע על ההעברה הנוכחית. אתם לא מתנגדים לבקשה של משרד התיירות, נכון?

<סתיו שפיר (המחנה הציוני):>
תלוי. 

<היו"ר משה גפני:>
אני מצביע על זה. 

<סתיו שפיר (המחנה הציוני):>
תצביע גם על הפנייה הקודמת. 

<היו"ר משה גפני:>
מי בעד אישור בקשה מספר 37-004? ירים את ידו. מי נגד? מי נמנע?

הצבעה

בעד – 2

נגד – 2 

נמנעים –  אין

בקשה מספר 37-004 לא נתקבלה.

<היו"ר משה גפני:>
הבקשה לא נתקבלה. 

רביזיה. 

<אחמד טיבי (הרשימה המשותפת):>
אני רוצה להסביר למה. הכול מצולם ואני רוצה שכל הציבור ישמע אותי. אתמול שר התיירות יריב לוין אמר שמה שהיה בכפר קאסם הוא לא טבח ולכן אני מעניש אותו. הוא אמר אתמול שמה שהיה בכפר קאסם היה טעות ולא היה טבח. הוא זלזל קשה במשפחות, בתושבי כפר קאסם. לכן אני מצביע נגד כעונש על הדברים שאמר יריב לוין. 

<יואב קיש (הליכוד):>
אני מבקש רביזיה. 

<קרן שפר:>
אני מבקשת לומר משהו. אני תקציבאית משרד התיירות.

<סתיו שפיר (המחנה הציוני):>
זה ממש לא אשמתכם שם במשרד האוצר. כאשר יושבים פה בישיבה, ועשינו דיון על העברה אחרת והחליטו לא להצביע על ההעברה כי אין להם רוב של הקואליציה אז הפכו את הדיון ללא ענייני. מרגע שהדיון לא ענייני, הציפייה שנאשר פה משהו מאוד לא מובן לא סבירה. גם הסיפור של 80% ו-20% מאוד לא ברור לי. 

<קרן שפר:>
מאחורי זה עומד משרד ממשלתי. 

<היו"ר משה גפני:>
על מה הוויכוח?

<סתיו שפיר (המחנה הציוני):>
כאשר הדיון לא ענייני- - - 

<קרן שפר:>
אני מסבירה באיזו סיטואציה משרד התיירות נמצא. 

<סתיו שפיר (המחנה הציוני):>
לא נשב פה כמו פראיירים ונעזור לקואליציה כאשר רואים איך היא מתנהלת. 

<היו"ר משה גפני:>
תכבדי אותה. איתה אין לך בעיות. 

<אחמד טיבי (הרשימה המשותפת):>
הצבענו 2 בעד ההעברה למשרד התיירות ו-2 נגד ולכן הבקשה להעברת תקציב למשרד התיירות נפלה. נשאלתי למה אני מצביע נגד ולכן אמרתי שאתמול השר יריב לוין, שהוא שר התיירות, אמר דברים נוראים, פגע בנו פגיעה קשה לגבי טבח כפר קאסם. הוא אמר שזה טעות, זה לא טבח. הוא פגע במשפחות. לכן אני מצביע נגד ומפיל את ההצעה לגבי משרד התיירות, בגלל דבריו של השר לוין. 

<קרן שפר:>
חבר הכנסת טיבי, זה לא עניין פוליטי. באמת יש משרד מקצועי- - -

<אחמד טיבי (הרשימה המשותפת):>
גם אני חשבתי שהטבח, שבית-המשפט קבע שהוא טבח, שכולם יודעים שזה טבח, חשבתי שזה ידוע. חשבתי שדגל שחור מתנוסס מעל זה. זה טבח. פתאום מגיע השר ואומר שזה לא טבח. אז אני רוצה להעניש אותו על הדברים שלו. 

<קרן שפר:>
אנחנו אנשי מקצוע שרוצים לקדם תיירות לישראל. אנחנו מחכים לעודפים האלה זמן רב. זה לא עניין פוליטי. 

<היו"ר משה גפני:>
תני לי להגיד לך, אנחנו גוף פוליטי, אי אפשר להתעלם מזה. לחבר הכנסת טיבי יש טענות. לא רלוונטי כל העניין הזה ואת צודקת, אני גם מבין ללבך. טכנית, היות וזה נפל אנחנו הגשנו רביזיה, גם חבר הכנסת יואב קיש וגם אני. בעזרת-השם מחר נביא להצבעה את הרביזיה. אם הקואליציה תדע להתעשת--- 

<אחמד טיבי (הרשימה המשותפת):>
או שהשר לוין ישנה עמדתו ויתנצל. 

<יואב קיש (הליכוד):>
או שחבר הכנסת אחמד טיבי ישנה את עמדתו. תצלם אותו ואז הוא יוכל להשמיע את הנאום שהוא רוצה, אחרת זה לא שווה כלום. אחמד טיבי, כולנו לרשותך. כולנו לרשותך, בתנאי אחד, שזה "פייסבוק לייב".

<אחמד טיבי (הרשימה המשותפת):>
אתה מפריע לי לומר דברים. אם השר יריב לוין מחר יחזור בו מן הדברים שהוא אמר לגבי כפר קאסם אני אתחשב בזה ואשקול את עמדתי מחדש.  

<היו"ר משה גפני:>
על כל פנים, מחר בעזרת-השם אם לא יהיו תקלות אביא את הרביזיה שהגשנו ונצביע בעד הרביזיה. אם יהיה לזה רוב הרביזיה תתקבל ואנחנו נצביע על הפנייה הזאת. אני מצטער, אנחנו משטר דמוקרטי. 

תודה רבה. הישיבה נעולה. 

<הישיבה ננעלה בשעה 16:00.>

